Document ID: 32009D0015

KOMISIJAS LĒMUMS
(2008. gada 19. decembris),
par noraidījumu reģistrācijas pieteikumam “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kas paredzēts Padomes Regulā (EK) Nr. 510/2006 (Džiugas) (AĢIN)
(izziņots ar dokumenta numuru K(2008) 8423)
(Autentisks ir tikai teksts lietuviešu valodā)
(2009/15/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 20. marta Regulu (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1) un jo īpaši tās 6. panta 2. punkta otro daļu,
tā kā:
(1)
Pamatojoties uz Regulas (EK) Nr. 510/2006 6. panta 1. punktu un saskaņā ar minētās regulas 17. panta 2. punktu Komisija izskatīja pieteikumu reģistrēt nosaukumu Džiugas kā aizsargātu ģeogrāfiskās izcelsmes norādi sieram. Reģistrācijas pieteikumu iesniedza Lietuva, un tas tika saņemts 2005. gada 15. jūnijā.
(2)
Pēc Komisijas lūguma Lietuva iesniedza jaunu specifikācijas versiju, tās kopsavilkumu un papildu informāciju, kas tika saņemti 2006. gada 3. jūlijā, 2006. gada 5. decembrī un 2008. gada 3. septembrī.
(3)
Cita starpā Komisija lūdza paskaidrojumus attiecībā uz sakarību starp produkta, kura reģistrācija ir pieprasīta, raksturīgajām pazīmēm un specifisko ģeogrāfisko izcelsmi.
(4)
Izskatījusi materiālus, kurus Lietuva iesniedza savā pieteikumā, Komisija konstatēja, ka šā siera specifiskā kvalitāte vai raksturīgās pazīmes izriet no tā ražošanas metodes un nav attiecināmas uz ģeogrāfisko izcelsmi. Specifikācijā norādīts, ka sakarība starp sieru Džiugas un tā izcelsmes apgabalu ir izteikta ar tā īpašo ražošanas metodi, kura piešķir fizikālās, ķīmiskās un organoleptiskās īpašības, kas nepiemīt citiem sieriem. Specifikācijā turklāt norādīts, ka siera Džiugas ražošanas metode nosaka, ka tajā ir augstāka magnija un kalcija koncentrācija un ka specifiskās siera Džiugas organoleptiskās īpašības - bāli dzeltenā krāsa ar pelēcīgu nokrāsu un svaigā garša - ir šā siera ražošanas metodes rezultāts. Tā kā nav sakarības starp šīm īpatnībām un ģeogrāfisko izcelsmi, pieteikums neatbilst galvenajiem kritērijiem, lai reģistrētu šo nosaukumu kā aizsargātu ģeogrāfiskās izcelsmes norādi.
(5)
Tāpēc nav uzrādīta sakarība Regulas (EK) Nr. 510/2006 2. panta 1. punkta b) apakšpunkta otrā ievilkuma nozīmē.
(6)
Ņemot vērā iepriekš minēto, pieteikums, lai reģistrētu nosaukumu Džiugas kā aizsargātu ģeogrāfiskās izcelsmes norādi, ir jānoraida.
(7)
Šajā lēmumā paredzētais pasākums ir saskaņā ar Aizsargātu ģeogrāfiskās izcelsmes norāžu un cilmes vietas nosaukumu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Iesniegums, lai reģistrētu nosaukumu Džiugas, ir noraidīts.
2. pants
Šis lēmums ir adresēts Lietuvas Republikai.
Briselē, 2008. gada 19. decembrī

Labels: 3
17
18
6